Virallinen lehti nro C 135 , 14/05/1999 s. 0143



KIRJALLINEN KYSYMYS E-2947/98 esittäjä(t): Antonio Tajani (PPE) komissiolle (8. lokakuuta 1998) Aihe: Italialaisen Società Autostrade S.p.A.:n yksityistäminen Euroopan komissio ilmaisi 30. heinäkuuta 1998 kantansa italialaisen Società Autostrade S.p.A.:n yksityistämisestä ja asetti samalla säännöt, joihin Italian viranomaisten olisi mukauduttava noudattaakseen yhdenvertaisen kohtelun ja syrjintäkiellon periaatteita sekä osakkeiden myynnissä että toimilupa-anomuksiin liittyvissä järjestelyissä komission julkaisemassa tiedonannossa asetettujen sääntöjen mukaisesti (1). Voiko komissio vastata seuraaviin kysymyksiin: 1. Ottaen huomioon, että komissio on itse vahvistanut suhteen Società Autostradeen olevan luonteeltaan "toimilupien myöntämistä", onko osallistumisesta toimiluvanhaltijoiden järjestämiin tarjousmenettelyihin 26 päivänä huhtikuuta 1971 annetun direktiivin 305(2) sekä 18 päivänä huhtikuuta 1989 annetun direktiivin 440(3) mukaista, että julkisia urakoita hoitaa julkisten töiden ministeriön nimittämä "ulkopuolinen ja itsenäinen lautakunta"? 2. Eikö tällaisen lautakunnan mahdollinen perustaminen merkitse yritysten toimintaan sekaantumista, ja eikö se siten vaikuta ehkäisevästi erityisesti ulkomaisten sijoittajien osallistumiseen kyseessä olevaan yksityistämiseen, kun otetaan huomioon, ettei muissa jäsenvaltioissa sovelleta samankaltaisia menettelyjä? 3. Onko osakkaiden pysyvän ydinryhmän muodostaminen yhteensopivaa edellä mainitun komission tiedonannon kanssa? 4. Pitääkö paikkansa, että Società Autostrade turvautui merkittävän roomalaisen asianajotoimiston apuun komission kanssa käymiensä keskustelujen aikana? Jos vastaus on myöntävä, mikä asianajotoimisto on kyseessä? Komission jäsenen Mario Montinkomission puolesta antama vastaus (25. marraskuuta 1998) 1. Julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun direktiivin 93/37/ETY(4) 3 artiklassa tehdään kolmansien toteuttamien rakennustöiden osalta ero sen mukaan, mikä käyttöoikeusurakan saaja on. Edellä mainitun artiklan 3 kohdassa todetaan, että kun käyttöoikeusurakan saaja itse on hankintaviranomainen, sen on noudatettava tämän direktiivin säännöksiä kolmansien toteuttamien rakennustöiden osalta. Artiklan 4 kohdassa todetaan sitä vastoin, että julkisen käyttöoikeusurakan saaja, joka ei ole hankintaviranomainen, soveltaa ainoastaan julkistamista koskevia sääntöjä. Missään säännöksessä ei kielletä sitä, että urakoita koskevien sopimusten tekomenettelyt hoitaa käyttöoikeusurakan saajaan nähden kolmas osapuoli. 2. Ulkopuolisen lautakunnan käyttäminen liittyy Italian viranomaisten pyrkimykseen saattaa käyttöoikeuden myöntäminen mahdollisimman läpinäkyväksi ja kilpailulle avoimeksi. 3. Jotta komissio voisi vastata kolmanteen kysymykseen tarkemmin, se pyytää arvoisaa parlamentin jäsentä tarkentamaan kysymystä osakkaiden pysyvästä ydinryhmästä. 4. Komissio muistuttaa arvoisalle parlamentin jäsenelle, että sillä on viralliset suhteet ainoastaan jäsenvaltioiden viranomaisiin. Niiden asia on päättää, mitä välineitä ja resursseja ne käyttävät ja minkälaiset valtuuskunnat neuvottelevat komission kanssa. (1) EYVL C 220, 19.7.1997. (2) EYVL L 185, 16.8.1971, s. 5. (3) EYVL L 210, 21.7.1989, s. 1. (4) EYVL L 199, 9.8.1993.